จัดเตรียมอำนวยความสะดวกประชาชน รองรับการเดินทางช่วงวันหยุดยาวถึงวันที่ 7 พฤษภาคมนี้
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ตามที่คณะรัฐมนตรี เห็นชอบให้วันที่ 5 พฤษภาคม เป็นวันหยุดราชการเพิ่มเติมเป็นกรณีพิเศษต่อเนื่องจากวันฉัตรมงคล ส่งผลให้มีวันหยุดต่อเนื่อง ตั้งแต่วันนี้ถึงวันที่ 7 พฤษภาคม หน่วยงานด้านคมนาคม คาดว่าจะมีการเดินทางเป็นจำนวนมาก จึงจัดเตรียมการอำนวยความสะดวกและปลอดภัยแก่ประชาชนอย่างเต็มที่ โดยเฉพาะวันนี้ (4 พ.ค. ) การทางพิเศษแห่งประเทศไทย ยกเว้นค่าผ่านทางพิเศษ 3 เส้นทาง ประกอบด้วย ทางพิเศษเฉลิมมหานคร (ทางด่วนขั้นที่ 1) จำนวน 19 ด่าน ทางพิเศษศรีรัช (ทางด่วนขั้นที่ 2) จำนวน 31 ด่าน และทางพิเศษอุดรรัถยา (บางปะอิน-ปากเกร็ด) จำนวน 10 ด่าน ตั้งแต่เวลา 00.01 น. ถึง 24.00 น. ของวันนี้ ขณะที่ กรมทางหลวง เตรียมเจ้าหน้าที่ อุปกรณ์อำนวยความปลอดภัย และรถตรวจการณ์ พร้อมออกปฏิบัติงานเมื่อเกิดอุบัติเหตุ หรือจราจรติดขัดสะสมบนเส้นทาง บูรณาการร่วมกับตำรวจทางหลวงและตำรวจท้องที่บริหารสัญญาณไฟจราจร พร้อมจัดช่องทางพิเศษเมื่อมีปริมาณจราจรหนาแน่น ขอความร่วมมือผู้รับจ้างในโครงการที่อยู่ระหว่างการก่อสร้าง ให้คืนพื้นผิวจราจร ประชาชนสามารถสอบถามข้อมูลเส้นทาง สภาพการจราจร หรือขอความช่วยเหลือ ที่สายด่วนกรมทางหลวง 1586 สายด่วนมอเตอร์เวย์ 1586 กด 7 หรือตำรวจทางหลวง 1193นอกจากนี้ กรมขนส่งทางบก สั่งการให้สำนักงานขนส่งทั่วประเทศ จัดหารถโดยสารประจำทางและรถโดยสารไม่ประจำทางให้เพียงพอ ตรวจสอบความพร้อมของพนักงานขับรถและสภาพรถให้มีความปลอดภัยทั้งเที่ยวไปและเที่ยวกลับ จัดตั้งศูนย์คุ้มครองผู้โดยสารรถสาธารณะ เพื่อรับเรื่องร้องเรียนป้องกันไม่ให้ประชาชนถูกเอารัดเอาเปรียบจากการใช้บริการรถโดยสารสาธารณะ ประสานขอความร่วมมือผู้ประกอบการขนส่งสินค้า จากองค์กรด้านการขนส่งสินค้า 28 แห่ง เลี่ยงการขนส่งสินค้าและงดการใช้รถที่ไม่มีการบรรทุกสินค้า (รถเปล่า) กรณีมีความจำเป็นต้องใช้รถ แนะนำให้ผู้ประกอบการขนส่ง ดูแลกวดขันพนักงานให้ขับด้วยความระมัดระวัง มีระบบติดตามควบคุมให้มีการใช้ความเร็วตามกฎหมายกำหนด ไม่ดื่มแอลกอฮอล์ ตรวจสภาพรถและอุปกรณ์ให้อยู่ในสภาพที่แข็งแรง สำหรับประชาชนที่เดินทางโดยเครื่องบิน ท่าอากาศยานสุวรรณภูมิ (ทสภ.) ได้ยกเว้นค่าบริการจอดรถสำหรับลานจอดรถระยะยาวโซน C ซึ่งสามารถรองรับได้จำนวน 718 คัน ให้ผู้โดยสารจอดรถได้ฟรีเป็นเวลา 11 วัน จนถึงวันที่ 8 พฤษภาคมนี้ และมีรถ Shuttle Bus สาย A วิ่งให้บริการรับ-ส่งทุก 15 นาที ระหว่างลานจอดรถกับอาคารผู้โดยสารตลอด 24 ชม.